Twee in hof oor beleggingslenterArgieffoto (Foto: Maroela Media) Kevin John Cholwich (57) en Theunis Johannes Schoeman (64) is in die Palm Ridge- gespesialiseerde handelsmisdaadhof vrygelaat op borgtog van R10 000 elk. Hulle het Woensdag in die hof verskyn op aanklag van bedrog. Kapt. Ndivhuwo Mulamu, woordvoerder van die direktoraat vir prioriteitsmisdaadondersoeke (die Valke), het gesê Cholwich en Schoeman het hulleself aan die Valke se eenheid vir ernstige handelsmisdade in Johannesburg oorgegee ná ŉ ondersoek teen hulle van stapel gestuur is. “Die twee het in 2014 en 2015 glo kliënte gelok om lisensies ter waarde van R2 miljoen aan te koop by All Quotes Investment. Hulle het voornemende beleggers bekom deur advertensies in koerante te plaas.” Verdere ondersoek het onthul dat Cholwich en Schoeman nie self enige aandele in die entiteit besit het nie, maar na bewering vervalste aandeelhouersertifikate uitgereik het as bewys van winsgewende dividende aan hul kliënte, het Mulamu bygevoeg. Sowat R2 miljoen is na bewering in die twee se bankrekening inbetaal deur voornemende aandeelhouers. Lasbriewe vir hul inhegtenisneming is uitgereik en hulle is Woensdag aanklag van bedrog. Die saak is tot 10 Mei 2021 uitgestel.